## La Generalitat llança la campanya ‘L’esport de hui serà la salut de demà’ per a promoure la pràctica esportiva entre els més jóvens

*** La Direcció General d’Esport de Presidència de la Generalitat impulsa l’accés a l’esport amb ajudes, programes i col·laboració amb entitats locals
* Un estudi vincula un menor ús excessiu de les pantalles amb la pràctica d’activitat física en la infància i adolescència**

La Generalitat, a través de la Direcció General d’Esport, ha llançat una campanya per a promoure la pràctica esportiva entre els més jóvens més enllà de l’àmbit escolar obligatori amb el lema ‘L’esport de hui serà la seua salut de demà’.

La campanya, segons ha explicat el director general d’Esport, Luis Cervera, té com a objectiu “conscienciar de la importància que té la pràctica esportiva en la infància i la joventut, a part de la que ja fan en els col·legis i instituts amb l’assignatura d’Educació Física”.

Esta campanya es basa en l’estudi que s’ha dut a terme en la Direcció General d’Esport sobre els hàbits esportius en edat escolar en l’àmbit de la Comunitat Valenciana. Luis Cervera ha explicat que és la primera vegada que este estudi s’ha fet i “s’ha pogut constatar de manera clara i analítica els beneficis que tenen els xiquets, xiquetes i adolescents que practiquen algun tipus d’activitat física o esportiva davant dels qui no en fan”.

En este sentit, el director general ha afegit que “practicar esport beneficia la salut física i mental, i, a més, imprimix unes qualitats molt positives en la seua personalitat, com una millor percepció de la seua salut i aparença física, una major confiança en si mateixos i també, molt important, menys temps de sobreexposició a les pantalles”. Així mateix, ha destacat, “la pràctica esportiva és una activitat que la Generalitat permet desgravar en qualsevol dels servicis”.

L’estudi sobre els hàbits esportius en edat escolar ha sigut realitzat per l’Observatori de l’Esport de la Comunitat Valenciana, centre promogut per la Direcció General d’Esport a través d’un conveni amb la càtedra d’Estudis Esportius de la Universitat Politècnica de València.

“Este informe -ha indicat el director general - reflectix que només l’11,5 % dels estudiants actius passa més de cinc hores diàries davant de pantalles en dies lectius, en contrast amb el 17,6 % dels qui no fan exercici”, i ha afegit que estes dades “ens han motivat a reforçar des de la Generalitat la promoció de la pràctica d’esports entre la infància i adolescència, ja que fer algun tipus d’exercici beneficia la salut física i mental i propicia qualitats molt positives en la personalitat, com s’ha comprovat en esta anàlisi”.

La investigació ha analitzat el nivell de pràctica fisicoesportiva fora de l’àmbit escolar en estudiants amb edats de 6 a 16 anys en la Comunitat Valenciana. La mostra s’ha fet a un total de 6.277 estudiants en 124 centres educatius (un 51,4 % de xics i un 47,1 % de xiques).

**Diferències entre sexes i entre edats**

Cervera ha indicat que “les dades apunten que en el període escolar la taxa de participació en activitats fisicoesportives és del 84,2 % en xics i un 69,2 % en xiques”. Analitzant la mostra “per edats, els xiquets i xiquetes de 8-9 anys aconseguixen taxes del 86 %, mentres que a mesura que es fan més majors el percentatge es reduïx per davall del 70 %”.

L’estudi distingix entre pràctica esportiva organitzada (participació en clubs esportius, federacions, ajuntaments…) i per compte propi (en el carrer, en la naturalesa, en parcs o en casa). Així, és més habitual realitzar pràctica esportiva organitzada (el 76,5 %) que per compte propi (57,7 %).

**Motivacions**

Una altra de les conclusions de l’informe mostra que en l’entorn de l’alumnat enquestat un 36,1 % afirma que el seu pare fa esport sovint mentres que les mares en són un 27,5 %.

Pel que fa als motius que els impulsen a la pràctica esportiva, un 85,1 % dels xics i un 82,4 % de les xiques afirmen que ho fan pel gust i satisfacció; mentres que un 23,8 % per a estar en forma i el 10,4 % aspira a ser esportista professional.

Per contra, entre els motius per a no fer esport trobem la falta de temps (29,5 % els xics i les xiques 35,7 %); la falta d’interés (16,5 %); l’absència d’activitats pròximes al domicili (13 %); l’obligació d’estudiar (12 %) o el cost econòmic (10,7 %).

A més, els qui practiquen esport perceben millor la seua salut i la seua aparença física que els qui no ho practiquen (37,4 % davant del 20,2 %). Igualment, els qui fan esport mostren més perseverança (40,5 % davant del 27,2 %) i confiança en els altres (22,9% davant del 15,2 %).

Luis Cervera ha assenyalat que “és la primera vegada que es fa un treball d’estes característiques, amb l’objectiu de fomentar l’exercici entre la població infantil i juvenil, ja que ha quedat de nou demostrada la seua relació amb la millora en el benestar físic, social i en l’ús de la tecnologia”.

Cervera també ha destacat la “rellevància de l’estudi per a extraure conclusions i implementar noves iniciatives per a fomentar l’exercici”, així com ha posat l’accent en les dades que demostren “l’allunyament a la sobreexposició a la tecnologia que suposa la pràctica d’esport en la nostra infància i joventut” i per este camí “continuarà treballant la Generalitat”.

En definitiva, es tracta de “conscienciar de la importància que té la pràctica esportiva en la infància i la joventut, com un estil de vida que els reportarà beneficis físics i mentals al llarg de tota la seua vida, ja que com diu la campanya ‘l’esport de hui serà la seua salut de demà’, ha conclòs el director general d’Esport.

Fecha: 10/09/2025